El Reglament (UE) 1308/2013 del Parlament Europeu i del Consell, de 17 de desembre, pel qual es crea l'organització comuna de mercats agraris, recull a l'article 23 la concessió d'una ajuda comunitària per a la distribució de fruita i hortalisses als alumnes de centres educatius amb la finalitat d'estimular-ne el consum i crear hàbits de consum saludables.
El Reglament (UE) 1370/2013 del Consell, de 16 de desembre, que estableix mesures relatives a la fixació de determinades ajudes i restitucions amb relació a l'OCM, per garantir una correcta gestió pressupostaria estableix a l'article 5 el límit de l'ajut de la UE i els percentatges màxims de cofinançament.
Fins que la Comissió no dicti les normes d'aplicació corresponents, resulta d'aplicació el Reglament (UE) 288/2009 de la Comissió, de 7 d'abril, que estableix disposicions d'aplicació del Reglament (UE) núm. 1234/2007 del Consell, pel que fa a la concessió d'un ajut comunitari per al subministrament de fruita i hortalisses a l'alumnat dels centres educatius en el marc del Pla de consum de fruita a les escoles, cofinançat amb l'Estat membre.
Valorada la conveniència de promoure el consum de fruita i hortalisses amb l'objectiu d'aconseguir instaurar entre el jovent hàbits alimentaris més saludables, es considera adient obrir la convocatòria per a l'adhesió al pla de consum de fruites i hortalisses a les escoles dels centres educatius per al curs escolar 2015-2016 i fixar el grup de nens/nenes als quals es dirigeix la mesura durant l'esmentat curs, per tal que els centres educatius que estiguin interessats a adherir-se al Pla disposin de temps suficient per planificar les activitats que han de dur a terme tant per a l'organització de la distribució de la fruita dins el centre educatiu com per a les activitats educatives o lúdiques per donar suport a la distribució de fruita.
Per tal d'assolir aquest objectiu, el Departament d'Agricultura, Ramaderia, Pesca i Alimentació (en endavant, DARP) pretén, d'acord amb l'article 6.2 del Reglament (UE) 288/2009, seleccionar l'entitat que col·laborarà amb ell en la promoció i distribució de fruita i hortalisses als centres educatius en el marc del Pla de consum de fruita i hortalisses en les escoles 2015/2016, comunicat a la Comissió per a l'esmentat curs, i autoritzar-la als efectes de la sol·licitud d'ajut a l'empara del que estableix l'esmentat reglament, que regula les condicions generals de l'autorització.
Així mateix, és convenient precisar les condicions generals que s'han de complir per a la gestió i concessió de l'ajut.
Per tant, l'objecte d'aquesta Ordre és, d'una banda, obrir el termini de presentació de la sol·licitud d'adhesió dels centres educatius al Pla, fixar el grup d'alumnes als quals va dirigit el programa i els criteris de selecció dels centres educatius en cas que per qüestions pressupostàries no sigui possible atendre totes les sol·licituds.
D'altra banda, obrir el termini de sol·licitud d'autorització per a les entitats que vulguin col·laborar amb el DARP en la promoció i distribució de fruita i hortalisses als centres educatius durant el curs 2015/2016, regular els requisits que han de complir, el règim de col·laboració, i establir els criteris de selecció de l'entitat que col·laborarà en la campanya de promoció i distribució de fruita en el curs 2015/2016.
En el marc del que estableix la Llei 59/2003, de 19 de desembre, de normes reguladores de signatura electrònica; la Llei 26/2010, de 3 d'agost de 2010, amb relació als principis generals i d'actuació amb mitjans electrònics i a la tramitació electrònica del procediment administratiu, així com el que estableixen la Llei 29/2010, de 3 d'agost, de l'ús dels mitjans electrònics al sector públic de Catalunya, i el Decret 56/2009, de 7 d'abril, sobre l'impuls, i el desenvolupament dels mitjans electrònics de l'Administració de la Generalitat de Catalunya, s'ha pogut constatar que els possibles beneficiaris disposen dels mitjans tecnològics necessaris per poder realitzar la tramitació electrònica de la sol·licitud d'aquest ajut, i per això resulta factible establir la tramitació telemàtica de la fase de sol·licitud d'adhesió dels centres educatius.
Conseqüentment, d'acord amb el que disposen els articles 39.3 i 40 de la Llei 13/2008, de 5 de novembre, de la presidència de la Generalitat i del Govern, i l'article 92 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, a proposta de la Direcció General d'Alimentació, Qualitat i Indústries Agroalimentàries, i en ús de les atribucions que m'han estat conferides,
Aprovació de les bases reguladores de l'ajut per a l'aplicació Pla de consum de fruita i hortalisses a les escoles 2015-2016
Aprovar les bases reguladores de l'ajut destinat a la promoció i la distribució de fruita i hortalisses a l'alumnat de centres educatius administrats o reconeguts per les autoritats competents, en el marc del Pla de consum de fruita als centres educatius, que es publiquen a l'annex 1 d'aquesta Ordre.
Productes inclosos en el Pla de consum de fruita i hortalisses a les escoles 2015-2016
Els productes a subministrar en el marc del Pla de consum per al curs escolar 2015-2016 poden ser préssecs, nectarines, prunes, peres, pomes, cireres, albercocs, taronges, mandarines, maduixots, plàtans, raïm, nespra, kiwi, caqui, pastanaga i tomàquet cirerol.
Convocatòria per a la selecció dels centres educatius adherits al Pla de consum de fruita i hortalisses a les escoles
3.1 Obrir el termini de sol·licitud de participació dels centres educatius al Pla de consum de fruita i hortalisses a les escoles i establir que durant el curs 2015/2016 les persones destinatàries d'aquest Pla seran els alumnes i les alumnes de segon cicle d'educació Infantil i cicle inicial, mitjà i superior de Primària que assisteixin regularment a un centre educatiu.
3.2 Aprovar el procediment de tramitació telemàtica de les sol·licituds de centres educatius que s'especifica a l'annex 2 d'aquesta Ordre.
3.3 Els centres educatius que vulguin participar en el Pla de consum de fruita i hortalisses a les escoles del curs escolar 2015-2016 han de presentar al DARP la sol·licitud per a l'adhesió al Pla en el termini d'un mes a comptar des de l'endemà de la data de publicació d'aquesta Ordre al DOGC, amb indicació dels nivells educatius que hi participaran i el nombre d'alumnes de cada nivell, i s'han de comprometre, per escrit, al compliment de les obligacions descrites a l'apartat 4.4 de les bases reguladores contingudes a l'annex 1.
Les sol·licituds s'han de presentar mitjançant el procediment aprovat a l'apartat 2 d'aquest article i s'han d'adreçar a la Direcció General d'Alimentació, Qualitat i Indústries Agroalimentàries, d'acord amb el que estableix l'apartat 6 de les esmentades bases reguladores.
Els centres educatius que hagin participat en el Programa del curs 2014/2015, d'acord amb l'Ordre AAM/265/2014, de 16 de juliol, per la qual s'aproven les bases reguladores dels ajuts per a la promoció i el subministrament de fruites i hortalisses a l'alumnat de centres educatius dins el marc d'un pla de consum de fruita a les escoles, per al curs escolar 2014-2015, i s'obre el termini d'adhesió dels centres educatius per a l'esmentat curs, hauran d'annexar a la sol·licitud la memòria d'una de les activitats que hagin realitzat com a mesura de suport al subministrament de fruita, d'acord amb el model normalitzat que es podrà descarregar des del web https://seu.gencat.cat/.
La manca de comunicació d'aquesta memòria, no justificada, implicarà la no-admissió al Pla de consum de fruita en el curs 2015/2016.
3.4 En cas de manca de disponibilitat pressupostària per atendre totes les sol·licituds d'adhesió al Pla, s'aplicaran els criteris de prioritat següents:
-En primer lloc, i atès que es tracta d'un programa que té com a objectiu crear hàbits de consum saludable, s'atendran les sol·licituds dels centres educatius que ja han participat en el programa en els cursos anteriors i hagin complert les obligacions establertes incloses la presentació de la memòria de les activitats i l'assistència a cursos de formació.
Dins d'aquest es prioritzaran les sol·licituds d'adhesió, en cas necessari, en funció de la titularitat de l'escola: primer, les sol·licituds dels centres educatius que siguin de titularitat pública; després, els de titularitat privada que estiguin concertats, i en darrer lloc, els privats no concertats.
No obstant això, no s'admetran els centres educatius en què en els controls realitzats, durant el curso anterior, s'hagués verificat que no havien complert amb les obligacions establertes a l'apartat 6.3 de les bases reguladores de l'annex 1 de l'Ordre AAM/265/2014, de 16 de juliol (DOGC núm. 6694, de 27.8.2014).
-En segon lloc, els centres educatius que hi participen per primera vegada, seguint els mateixos criteris de priorització en funció de la titularitat.
En cas que no es puguin atendre totes les sol·licituds dels centres educatius amb la mateixa prioritat, l'acceptació es farà atenent l'ordre de presentació de la sol·licitud.
3.5 El termini màxim per resoldre de manera motivada i notificar la resolució expressa a la persona sol·licitant serà de tres mesos, a comptar des de la data de presentació de sol·licitud.
3.6 La resolució es notificarà mitjançant la publicació de la llista de centres educatius admesos per participar en el Programa al Tauler electrònic de l'Administració de la Generalitat de Catalunya ( https://seu.gencat.cat/ca/informacio-publica.html ).
Convocatòria per a la selecció de l'entitat autoritzada per a la promoció i la distribució de fruita i hortalisses a les escoles
4.1 Obrir un termini d'un mes a comptar des de l'endemà de la publicació d'aquesta Ordre en el DOGC perquè les entitats que estiguin interessades a participar en la promoció i el subministrament de fruita i hortalisses als centres educatius durant el curs 2015/2016 comuniquin al Departament el seu interès a participar en el Pla, demanant l'autorització com a sol·licitant l'ajut.
En aquest procés de selecció només resultarà autoritzada una única entitat.
4.2 Poden demanar l'autorització a la Direcció General d'Alimentació, Qualitat i Indústries Agroalimentàries les entitats públiques o privades, amb personalitat física o jurídica, que actuïn en l'àmbit territorial de Catalunya i que tinguin com a activitat la producció i comercialització de fruita i hortalisses.
Els requisits i obligacions de les entitats col·laboradores, així com el formulari, el termini de presentació i la documentació requerida estan regulats a l'apartat 4 de les bases reguladores contingudes a l'annex 1 d'aquesta disposició.
4.3 Per autoritzar l'entitat seleccionada per a la promoció i distribució de fruita i hortalisses del DARP, la Direcció General d'Alimentació, Qualitat i Indústries Agroalimentàries valorarà, en primer lloc, les sol·licituds presentades tenint en compte els mitjans tècnics què posi a disposició del programa i altres requisits necessaris per fer la correcta distribució a tot el territori, establerts a l'apartat 4.3 de les bases reguladores contingudes a l'annex 1 d'aquesta disposició, així com que el cost addicional necessari per assumir els requisits de qualitat, identificació del producte, la distribució del material informatiu als centres educatius i les despeses de preparació de lots i de transport fins als centres educatius estigui dins el màxim establert.
En cas que més d'una empresa compleixi els requisits necessaris per ser autoritzada, la Direcció General valorarà l'import del cost addicional i la realització d'actuacions adreçades a complementar o millorar el programa, aportades per l'empresa sense cap cost pel programa.
Aquestes actuacions han d'estar relacionades amb la millora de la qualitat del producte, l'entrega de fruita addicional i la realització d'activitats relacionades amb la distribució de fruita a càrrec de l'entitat.
La valoració d'aquests criteris es realitzarà amb la ponderació següent:
- Import cost addicional: la puntuació màxima per a aquest criteri serà de 20 punts.
Per assignar la puntuació es calcularà la mitjana aritmètica de l'import del cost addicional de totes les ofertes presentades.
S'assignaran 20 punts a les ofertes que tinguin un import inferior a l'import mitjà calculat i superior o igual a aquest import mig reduït en un 20%, 15 punts a les ofertes en què l'import ofert coincideixi amb l'import mitjà i 10 punts a les ofertes en què l'import del cost addicional sigui superior a l'import mitjà i inferior o igual a aquest import mitjà incrementat en un 20%.
- Fruita categoria extra: s'assignarà dos punts per cada punt percentual de fruita lliurada amb una categoria superior a la fixada pel DARP, amb un màxim de 20 punts.
- Entrega de fruita addicional: s'assignaran 2 punts per cada peça addicional, per a tots els nens, que s'incorpori al calendari establert pel DARP, amb un màxim de 20 punts.
- Mesures d'acompanyament per donar suport a la distribució de fruites (tallers, xerrades...) 0,20 punts per cada actuació igual o diferent que es faci en una escola o grup de nens, amb un màxim de 20 punts.
- Actuacions relacionades amb comunicació del programa: la puntuació màxima serà de 20 punts, en la valoració es tindrà en compte el missatge, el suport utilitzat, els mitjans de difusió i l'audiència o el % de població a qui arribi el missatge.
En cas d'empat entre dues sol·licituds presentades el criteri diriment serà el menor import del cost addicional.
4.4 El termini màxim per resoldre de manera motivada i notificar per escrit la resolució a la persona sol·licitant serà de tres mesos, a comptar des de la data de presentació de la sol·licitud.
Ajut per a la promoció i la distribució de fruita i hortalisses a les escoles
5.1 L'entitat que hagi estat autoritzada pel/per la director/a general d'Alimentació, Qualitat i Indústries Agroalimentàries, per a la promoció i la distribució de fruita i hortalisses a les escoles, haurà de sol·licitar l'ajut per a la promoció i distribució de fruita i hortalisses a les escoles del curs escolar 2015/2016, en el model normalitzat que es podrà descarregar del web del DARP https://seu.gencat.cat/.
Les condicions per a la concessió d'aquest ajut es fixaran en un conveni, d'acord amb les bases reguladores contingudes a l'annex 1 d'aquesta Ordre.
5.2 L'import de l'ajut es calcularà d'acord amb el que estableix l'apartat 6 de les bases reguladores.
5.3 El termini màxim per presentar les sol·licituds d'ajut serà de 15 dies hàbils a comptar des de l'endemà de la data de notificació de l'autorització.
5.4 La dotació màxima de la subvenció prevista en aquesta convocatòria és de 1.836.672,00 euros, que es financen el 75% a càrrec del pressupost del Fons Europeu Agrícola de Garantia (FEAGA), per un import de 1.377.504,00 euros, i l'altre 25% amb càrrec al pressupost del DARP, per un import de 459.168,00 euros.
Aquests ajuts tenen naturalesa de crèdit pluriennal.
L'import en l'exercici 2015 és de 300.000,00 euros, dels quals 75.000,00 van a càrrec de la partida AG06/D/482000100/6130/0000 i 225.000,00, a càrrec del pressupost del FEAGA.
L'import per a l'exercici 2016 és de 1.536.672 euros, dels quals 384.168,00 van a càrrec del pressupost del DARP i 1.152.504, a càrrec del pressupost del FEAGA.
5.5 El termini màxim per emetre la resolució i notificar-ho per escrit a la persona sol·licitant de l'ajut serà d'un mes, a comptar des de la data de presentació de sol·licitud de l'ajut.
5.6 El pagament de l'ajut es realitzarà prèvia sol·licitud de l'entitat autoritzada.
Les sol·licituds de pagament i documentació annexa es tramitaran d'acord amb el que s'estableix a l'apartat 7 de les bases reguladores de l'annex 1 d'aquesta Ordre.
El termini màxim de presentació de la sol·licitud de pagament, per part de l'entitat autoritzada, és el darrer dia del tercer mes següent al període de subministrament objecte de la sol·licitud.
5.7 Els ajuts concedits es faran públics al web tauler https://seu.gencat.cat/ca/informacio-publica.html, fent ús dels mitjans electrònics establerts.
Els ajuts que superin els 3.000,00 euros es publicaran, a més, en el Diari Oficial de la G eneralitat de Catalunya.
Òrgans competents i règim de recursos en la tramitació de la selecció del centres educatius, l'autorització de l'entitat per a la promoció i subministrament de fruita i hortalisses i en la concessió de l'ajut a l'entitat autoritzada.
6.1 L'òrgan instructor dels expedients d'adhesió dels centres educatius, de tramitació de les sol·licituds per ser entitat autoritzada per a la promoció i distribució de fruites i hortalisses a les escoles i la tramitació de l'ajut a l'entitat autoritzada és el Servei de Regulació de Mercats Agroalimentaris.
L'òrgan competent per dictar la resolució en els esmentats expedients és la persona titular de la Direcció General d'Alimentació, Qualitat i Indústries Agroalimentàries.
6.2 Contra la resolució de la persona titular de la Direcció General d'Alimentació, Qualitat i Indústries Agroalimentàries, que no posa fi a la via administrativa, es pot interposar recurs d'alçada davant el conseller o consellera d'Agricultura, Ramaderia, Pesca, Alimentació i Medi Natural en el termini d'un mes a comptar a partir de l'endemà de la notificació de la resolució, sense perjudici que es pugui interposar qualsevol altre que es consideri adient.
En cas de silenci administratiu el recurs d'alçada davant el conseller o la consellera d'Agricultura, Ramaderia, Pesca, Alimentació i Medi Natural es pot interposar en el termini de tres mesos a comptar a partir de la data en què s'exhaureixi el termini per a resoldre i notificar tal com estableix l'apartat anterior.
L'ajut a la promoció i subministrament de fruites i hortalisses a les escoles és cofinançat amb el FEAGA, i es tramita d'acord amb les funcions d'organisme pagador que estableix el Decret 393/2006, de 17 d'octubre, pel qual es constitueix i es regula l'organització i el funcionament de l'organisme pagador dels ajuts finançats pel FEAGA i el FEADER (DOGC núm. 4743, de 19.10.2006).
Es faculta la Direcció General d'Alimentació, Qualitat i Industries Agroalimentàries perquè dicti les instruccions complementàries que calguin per promoure i facilitar l'aplicació d'aquesta Ordre i desenvolupar el conveni amb l'entitat que resulti seleccionada per a efectuar la promoció i la distribució de fruites i hortalisses a les escoles.
Barcelona, 17 de juliol de 2015
¿1 Objecte del Pla de consum de fruita i hortalisses a les escoles
L'objecte dels ajuts és promoure, en l'àmbit territorial de Catalunya, el consum de fruita i hortalisses mitjançant el subministrament de fruita i hortalisses fresques a l'alumnat de centres educatius en el marc d'un pla de consum de fruita a les escoles, d'acord amb el que regula el Reglament (UE) 1308/2013 del Parlament Europeu i el Consell, i el Reglament (CE) 288/2009 de la Comissió, de 7 d'abril.
Les persones destinatàries d'aquests ajuts són els alumnes i les alumnes que assisteixin regularment a un centre educatiu, dels nivells educatius que estableixi la convocatòria d'ajuts del corresponent curs escolar.
¿3 Condicions dels centres educatius per adherir-se al Pla de consum de fruita i hortalisses a les escoles
3.1 Per a cada curs escolar, els centres educatius que vulguin participar en el Pla de consum de fruites i hortalisses a les escoles, han de lliurar al DARP la sol·licitud de participació amb indicació dels nivells educatius que participaran en el Pla i el nombre d'alumnes de cada nivell, i inclourà el compromís de complir amb les obligacions que estableix l'apartat 6.3 d'aquestes bases reguladores.
Les sol·licituds per participar en el Programa s'han de presentar dins el termini establert a la convocatòria de participació o preinscripció que es publica per a cada curs escolar, adreçades a la Direcció General d'Alimentació, Qualitat i Indústries Agroalimentàries, i només es poden presentar per mitjans electrònics des de la seu electrònica corporativa de la Generalitat de Catalunya, corresponent a l'adreça electrònica de referència http://web.gencat.cat/ca/tramits, accessible directament, així com a través del web gencat.cat/agricultura/ajuts/, d'acord amb el procediment de participació aprovat a l'annex 2 d'aquesta disposició.
Per presentar la sol·licitud, els interessats han d'accedir a l'adreça electrònica indicada i emplenar el formulari corresponent.
Les sol·licituds presentades fora de termini o per mitjans diferents de l'esmentat al paràgraf anterior no s'admetran a tràmit.
3.2 Els centres educatius poden decidir fer partícips del Pla un o més cursos inclosos en els nivells educatius susceptibles de participar en la convocatòria de cada curs escolar.
3.3 Són obligacions dels centres educatius:
a) Destinar les fruites i hortalisses subvencionades exclusivament a l'alumnat d'assistència regular que hagi estat seleccionat pel centre educatiu a la sol·licitud de participació en el Pla de consum de fruita, per al consum dins de les dependències del centre escolar i en la forma establerta a la sol·licitud de participació.
b) No utilitzar els productes subvencionats com a postres dins dels menús escolars.
El consum de la fruita subvencionada s'haurà d'incloure en l'esmorzar o el berenar.
c) Fer arribar a les famílies la informació relativa a la participació del centre educatiu en el Pla de consum de fruita, que li sigui facilitada pel DARP.
d) Tenir col·locat de forma permanent a l'entrada principal del centre, en un lloc on es pugui veure i llegir clarament, i durant tot el període en què es distribueixi fruita, el cartell que facilitarà el DARP, on s'indica que el centre educatiu participa en el Pla de consum de fruita finançat per la Comunitat Europea i la Generalitat de Catalunya.
e) Donar la conformitat a la recepció del producte mitjançant la signatura i/o segellament de l'albarà que acompanya els productes.
En cas de conformar els albarans només amb signatura, aquesta anirà acompanyada de les dades identificatives de la persona que rep el producte.
f) Mantenir els productes subministrats en correctes condicions de conservació, fins al moment de la distribució a l'alumnat.
g) Sotmetre's a qualsevol mesura de control establerta per l'autoritat competent, en particular en el que fa referència a la comprovació dels registres i la inspecció física, i facilitar la documentació que li sigui requerida.
h) Reemborsar el valor dels productes rebuts, per les quantitats que correspongui, en cas de comprovar que els productes no han estat subministrats a les persones beneficiàries.
i) Realitzar com a mínim una activitat educativa o lúdica relacionada amb l'agricultura, l'alimentació o la salut, com a mesura d'acompanyament al subministrament de la fruita.
L'objectiu d'aquestes activitats és estimular el canvi d'hàbits alimentaris dels nens i l'augment del coneixement que tenen de fruites i hortalisses.
A tall d'exemple es proposen les següents:
La realització d'unitats didàctiques i activitats de promoció de l'alimentació saludables.
Tallers que tinguin com a objectiu la millora de l'alimentació i, en concret, els que tinguin per objecte la identificació, preparació i degustació de fruites.
Xerrades divulgatives que impliquin pares i mares sobre fruites i hortalisses.
Visites a mercats centrals o municipals, centrals fructícoles o explotacions agrícoles.
Creació i manteniment d'horts escolars.
D'una de les activitats desenvolupades pel centre educatiu, se n'ha de preparar una memòria, segons el model normalitzat que es podrà descarregar des de la web https://seu.gencat.cat/.
Aquesta memòria s'afegirà com a document annex a la sol·licitud d'adhesió al Pla de consum de fruita del curs següent.
3.4 La manca de comunicació de les activitats realitzades, no justificada, implicarà la no-acceptació del Pla de consum de fruita del curs següent.
En cas de no haver participat en el curs immediatament anterior, haurà d'adjuntar la memòria de l'últim curs en què va participar.
¿4 Condicions per rebre l'ajut per a la promoció i subministrament de fruita i hortalisses a les escoles
4.1 L'ajut per a la promoció i subministrament de fruita i hortalisses pot ser sol·licitat per l'entitat que hagi estat autoritzada pel/per la director/a general d'Alimentació, Qualitat i Indústries Agroalimentàries, per a la promoció i la distribució de fruita i hortalisses a les escoles en el marc del Pla de consum de fruita que regula l'article 23 Reglament (CE) 1308/2013 del Parlament i del Consell, de 17 de desembre de 2013, al curs escolar a què fa referència la convocatòria.
4.2 L'objecte de l'ajut és la promoció i el subministrament de fruita del tipus, qualitat i amb la freqüència que determini el DARP, a tots els centres educatius adherits al Pla de consum de fruita del corresponent curs escolar, i la tramitació de la sol·licitud d'ajut en les condicions que es fixaran al conveni que es signarà abans d'iniciar l'actuació.
Al web del DARP es poden consultar les actuacions i dades d'altres cursos escolars.
4.3 Per ser autoritzades, les entitats sol·licitants han d'haver comunicat al DARP la seva intenció de participar en el programa de promoció i distribució de fruita i hortalisses entre tots els centres educatius que participin en el Pla de consum de fruita i hortalisses a les escoles.
Aquestes entitats han d'acreditar experiència suficient en la distribució de fruita i hortalisses fresques i disposar de mitjans personals i tècnics adequats per realitzar el subministrament de fruita directament o a través de filials o associats, complir amb els requisits exigits per obtenir la condició de beneficiari a la normativa vigent en matèria de subvencions i comprometre's, per escrit, al compliment de les obligacions establertes a l'apartat 4.4 següent.
En el cas d'associacions i fundacions, tenir els seus estatuts adaptats a la Llei 5/2011, de 19 de juliol, de modificació de la Llei 4/2008, de 24 d'abril, del llibre tercer del Codi Civil relatiu a les persones jurídiques, abans del 31 de desembre de 2012.
L'experiència en la distribució de fruita i hortalisses en fresc s'acreditarà amb la relació de serveis de distribució de fruita i hortalisses o altres aliments en fresc a centres educatius, centres hospitalaris, residències o altres establiments de distribució col·lectiva, com a mínim dos en els últims tres anys naturals.
4.4 Compromisos de les entitats per obtenir l'autorització per dur a terme la promoció i distribució de la fruita:
a) Subministrar els diferents tipus de productes a tots els centres educatius, garantint la qualitat del producte, en les condicions establertes al conveni específic que se signarà abans d'iniciar la distribució.
b) Destinar els productes finançats pel programa al consum pels alumnes dels centres escolars als quals fa la distribució.
c) Tots els productes subministrats han de complir les normes de comercialització de la categoria I que consten a l'annex I del Reglament (UE) 543/2011 (DOUE 29.1.2012), tant pel que fa a la qualitat com a l'envasament i l'etiquetatge, llevat del calibre en fruites grans, que s'adequarà a la dosi recomanada per a nens.
Quan el producte no tingui normes de comercialització específiques haurà de complir com a mínim els requisits següents: fruits sencers, sans, nets (exempts de matèries estranyes visibles), sense danys causats per plagues, exempts d'humitat exterior i d'olors i/o sabors estranys.
L'estat de maduresa del producte subministrat haurà de ser adequat per suportar el transport i la manipulació, i arribar als centres educatius en condicions satisfactòries per al consum durant la setmana en què es distribueix.
d) Les caixes i embalatges aniran identificats amb la imatge o logotips del Pla de consum de fruita, facilitat per l'Administració.
e) El repartiment es realitzarà, preferentment, a totes les escoles els dilluns o els dimarts, dins l'horari escolar, per tal que els centres educatius puguin consumir-les durant la mateixa setmana del lliurament, en camions frigorífics que compleixin les normes de seguretat i higiene requerides.
f) Facilitar, si s'escau, els estris necessaris per a un correcte consum del producte quan la fruita distribuïda ho requereixi.
g) Comunicar a tots els centres educatius, abans de la primera entrega, les dates de distribució, nom i telèfon de la persona que coordina el programa a l'entitat i del distribuïdor.
h) Fer arribar a les escoles la informació relativa al Programa de consum de fruita, que lliuri el DARP, si s'escau.
i) No subministrar mensualment a cap centre escolar, a l'empara d'aquest Pla, més quantitat que la que correspongui a raó del nombre de nens i nenes adherits al programa per a cada curs escolar, informació que facilitarà el DARP per al curs escolar, ni de la dosi màxima per alumne i dia establerta per a cada producte, llevat de la fruita oferta a càrrec de l'entitat.
Les dosis a distribuir per producte són:
- 180 g/nen per a poma, pera, caqui i plàtan.
- 150 g/nen per a préssec, nectarina, clementina.
- 120 g/nen per a maduixot, cirera, nespra, pruna, raïm, kiwi i albercoc.
j) Realitzar les actuacions adreçades a complementar o millorar el programa aportades per l'entitat, d'acord amb la descripció que s'adjuntava a la sol·licitud d'autorització de l'entitat.
k) Expedir i conservar de cada subministrament els albarans de lliurament i recepció amb la conformitat de l'escola (segell del centre educatiu o signatura de la persona del centre educatiu que rebi el producte.
En cas de signatura caldrà la identificació de nom i cognoms i NIF).
Els productes aniran acompanyats almenys de dues còpies de l'albarà, una d'aquestes per al centre educatiu.
En els albarans es faran constar els productes i, de cada producte, el nombre de caixes o envasos i el volum.
l) Comunicar al DARP totes les incidències rellevants que es produeixin, i en especial, les relatives a la qualitat en el termini més breu possible.
m) Substituir immediatament els productes distribuïts que no compleixin els requisits de qualitat.
n) Portar una comptabilitat específica en la qual constin els noms i les adreces dels centres educatius, la data de cada subministrament, la quantitat subministrada de cada producte, així com el nom i adreça del/de la proveïdor/a en el supòsit que els productes subministrats no siguin de producció pròpia.
o) Sotmetre's a qualsevol mesura de control establerta per l'autoritat competent, en particular en pel que fa a la comprovació dels registres i la inspecció física.
p) Posar els documents justificatius a disposició del DARP.
q) Reemborsar els ajuts abonats de manera indeguda, per les quantitats que correspongui, en cas de comprovar que els productes subvencionats no han estat subministrats a les persones beneficiàries, que el producte subministrat no és subvencionable perquè no correspon als definits, que no compleix els requisits de qualitat o que l'ajut s'ha cobrat per quantitats superiors a les establertes.
r) En cas de frau o negligència greu atribuïda a la persona sol·licitant, aquesta, a més de retornar els imports pagats indegudament, abonarà un import equivalent a la diferència entre l'import abonat inicialment i l'import al qual el sol·licitant té dret.
4.5 Les sol·licituds d'autorització s'han de presentar en el termini d'1 mes a comptar des del l'endemà de la data de publicació de l'Ordre al DOGC.
Les sol·licituds s'han de formalitzar en imprès normalitzat que es pot descarregar des del web https://seu.gencat.cat/.
Aquestes sol·licituds s'han d'adreçar a la Direcció General d'Alimentació, Qualitat i Indústries Agroalimentàries, i es presentaran a les dependències del DARP, preferentment, sens perjudici de fer ús de la resta de mitjans establerts a la Llei 30/1992, de 26 de novembre, dins el termini que indica la convocatòria.
4.6 A les sol·licituds, s'hi ha d'adjuntar la documentació que es detalla a continuació.
No caldrà presentar la documentació que ja s'hagi presentat anteriorment al DARP, i les dades de la qual no hagin variat i continuïn vigents; en els casos que iniciï el procediment administratiu en una oficina del DARP diferent d'aquella on es va presentar la documentació, caldrà que indiqui a l'imprès de sol·licitud en quin procediment, campanya o any i unitat del DARP es va aportar la documentació requerida.
a) Verificació de les dades d'identitat de la persona sol·licitant o de qui la representi corresponents al DNI/NIF/NIE o altre document que l'acrediti, si s'escau, en cas de no haver autoritzat el DARP a obtenir aquesta informació, d'acord amb el que estableix l'apartat 4.6.
b) Acreditació de la representació per qualsevol mitjà vàlid en dret, si s'escau.
c) Còpia de les escriptures i/o estatuts registrats de l'entitat sol·licitant, si escau.
Si aquesta documentació està disponible al Registre d'entitats jurídiques o al Registre de cooperatives, el DARP ho verificarà d'ofici.
d) Certificat de l'acord de l'òrgan competent segons els estatuts de l'entitat que acrediti la voluntat d'actuar com a entitat autoritzada per a la promoció i distribució de fruita i hortalisses a les escoles en el Pla de consum de fruita del curs a què fa referència la convocatòria i s'autoritza la persona que actua en nom i representació de l'entitat a la signatura del conveni.
e) Memòria descriptiva de com preveu organitzar la distribució de la fruita amb el detall dels mitjans personals i materials disponibles per desenvolupar-la, amb indicació del sistema d'aprovisionament de la fruita i la descripció de la logística per a la distribució a les escoles.
f) Relació dels principals serveis realitzats en els últims tres anys relacionats amb l'activitat objecte de la subvenció que inclogui import, data i destinatari, sigui públic o privat, amb la finalitat d'acreditar l'experiència.
g) Declaració responsable sobre la conformitat de les còpies aportades amb els originals corresponents.
h) Memòria de les actuacions adreçades a complementar o millorar el programa, que aporta l'empresa.
La memòria ha de concretar les actuacions indicant de cada una d'elles la informació que en permeti la valoració, d'acord amb els criteris que estableix l'apartat 4.3 d'aquestes bases reguladores.
4.7 La presentació de la sol·licitud per part de la persona interessada comportarà l'autorització al DARP per obtenir els certificats o verificar les dades necessàries per a la tramitació de l'ajut a emetre per altres administracions o entitats públiques.
Si la persona sol·licitant denega expressament l'autorització esmentada, mitjançant l'imprès de sol·licitud caldrà que aporti el certificat o els certificats corresponents.
4.8 L'autorització té validesa només per al curs escolar a què fa referència la convocatòria corresponent.
L'ajut a la promoció i el subministrament de fruita i hortalisses a les escoles s'instrumentarà mitjançant un conveni signat entre el DARP i l'entitat autoritzada en el qual es fixaran els objectius, els requisits, les condicions i les obligacions d'acord amb aquestes bases reguladores.
El seguiment i el control del conveni, el durà a terme la Direcció General d'Alimentació, Qualitat i Indústries Agroalimentàries.
¿6 Quantia de l'ajut per a la promoció i el subministrament de fruites i hortalisses
6.1 L'ajut per a la promoció i subministrament de fruita i hortalisses consisteix en un import unitari de cada producte i es calcularà amb un import base, que serà el preu mitjà ponderat de cada fruita al mercat majorista de Barcelona (Mercabarna) del mes de subministrament, incrementat amb el cost addicional per quilogram sol·licitat per l'entitat autoritzada, per compensar les característiques de qualitat específiques, la identificació dels productes, les tasques d'enviament de material informatiu del programa als centres educatius, la confecció dels lots i el transport fins als centres educatius.
L'import màxim que se subvencionarà en concepte de cost addicional és de 0,75 euros/quilo.
6.2 L'ajut per a la promoció i subministrament de fruita i hortalisses es concedirà exclusivament per a la distribució de les fruites i hortalisses del tipus, freqüència i seqüència definides en el conveni signat entre l'entitat autoritzada i el DARP.
L'import d'aquest ajut serà el resultat de multiplicar la quantitat de fruita lliurada correctament a l'alumnat del centres educatius participants en el Pla de consum per al curs escolar per l'import unitari definit en l'apartat anterior.
La finalitat d'aquest ajut és el consum per part de l'alumnat dels centres educatius que participen en el programa, per tant, en cas de comprovar que determinades quantitats no han arribat al beneficiaris previstos a la norma, l'import equivalent a aquestes quantitats no tindrà dret a l'ajut independentment que l'incompliment sigui imputable o no a l'entitat que distribueix la fruita, atès que no s'haurà complert la finalitat.
Sens perjudici que l'empresa distribuïdora pugui demanar al centre educatiu el rescabalament del perjudici causat, en cas que l'incompliment sigui imputable al centre educatiu.
L'import unitari inclou l'import base i el cost addicional.
6.2 La subvenció podrà ser reduïda totalment o parcialment, abans que no es dicti la resolució definitiva, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
¿7 Sol·licitud de pagament i documentació justificativa de l'ajut per a la promoció i el subministrament de fruita i hortalisses a les escoles
7.1 Les sol·licituds de pagament s'han de formalitzar mitjançant formulari normalitzat que es pot obtenir a les dependències del DARP i a través del web http://www.gencat.cat/agricultura/ajuts /.
Aquestes sol·licituds s'adreçaran al/a la director/a general d'Alimentació, Qualitat i Indústries Agroalimentàries i es presentaran, preferentment, davant els serveis centrals i els serveis territorials del DARP de la demarcació on estiguin emplaçats els sol·licitants, sense perjudici de fer ús de la resta de mitjans que preveu l'article 38.4 de la Llei 30/1992, de 26 de novembre, dins el termini establert en la convocatòria.
7.2 La sol·licitud de pagament de l'ajut per a la promoció i subministrament de fruites i hortalisses es refereix a un període de subministrament d'un mes natural.
7.3 Documentació justificativa de l'ajut per a la promoció i subministrament de fruita i hortalisses:
Els sol·licitants autoritzats per a la promoció i subministrament de fruita i hortalisses, juntament amb la sol·licitud, han d'aportar:
a) Factures i comprovants de pagament corresponents a les despeses realitzades (compra o liquidació de la fruita als productors i de les despeses de transport), ajustades a la regulació específica de l'article 6 del Reial decret 1496/2003, de 28 de novembre, pel qual s'aprova el reglament que regula les obligacions de facturació.
A les factures s'haurà d'indicar, per separat, el preu de cadascun dels productes subministrats.
b) Albarans de lliurament de la fruita a les escoles, on es recullin les dades de l'escola, la quantitat, espècie i varietat subministrada i on consti la identificació i signatura del coordinador del Programa de fruita de l'escola com a conformitat a la recepció dels productes.
c) Si la sol·licitud conté el subministrament a diversos centres educatius s'aportarà una relació completa, en suport informàtic amb el format especificat pel Servei de Regulació de Mercats Agroalimentaris que contingui, com a mínim, de cadascun dels centres la informació següent:
Identificació del centre: nom, NIF i codi assignat pel Departament d'Ensenyament.
Referència al número i data de l'albarà.
Les quantitats subministrades desglossades per espècie.
7.4 L'imprès de sol·licitud inclou declaracions responsables sobre els aspectes que es detallen a continuació, que la persona sol·licitant ratifica mitjançant la signatura de la sol·licitud:
b) Que no està sotmès a les causes que impedeixin adquirir la condició de persona beneficiària que estableix l'article 13 de la Llei 38/2003, de 17 de novembre, general de subvencions, ni en l'article 99 del Decret legislatiu 3/2002, pel qual s'aprova el Text refós de la Llei de finances públiques de Catalunya.
c) Que no ha sol·licitat cap altre ajut per a la mateixa finalitat.
e) Que l'empresa és una petita o mitjana empresa d'acord amb la definició que estableix la Recomanació 2003/361/CE de la Comissió, de 6 de maig de 2003, sobre definició de microempreses, petites i mitjanes empreses.
f) En el supòsit que l'empresa tingui una plantilla igual o superior a vint-i-cinc persones, declaració segons la qual l'empresa beneficiària ha previst, conjuntament amb els agents socials, els mitjans oportuns per prevenir i detectar casos d'assetjament sexual i d'assetjament per raó de sexe, i intervenir-hi, en els seus centres de treball.
7.5 La presentació de la sol·licitud de l'ajut per part de la persona interessada comporta l'autorització al DARP per obtenir els certificats o verificar les dades necessàries per a la tramitació de l'ajut a emetre per altres administracions o entitats públiques.
7.6 L'incompliment dels requisits o dels terminis de presentació de les sol·licituds que estableix l'Ordre comporta la inadmissió de la sol·licitud o les reduccions de l'ajut previstes a l'apartat 13 d'aquestes bases en el cas dels ajuts per a la promoció i subministrament de fruites i hortalisses.
7.7 La regulació dels pagaments en efectiu és la continguda a l'article 7 de la Llei 7/2012, de 29 d'octubre, per la qual cosa no es poden pagar en efectiu operacions en les quals una de les parts contractants sigui empresari o professional amb un import igual o superior a 2.500,00 euros o el seu equivalent en moneda estrangera.
¿8 Tramitació, resolució i pagament de l'ajut per a la promoció i el subministrament de fruita i hortalisses a les escoles
8.1 El Servei de Regulació de Mercats Agroalimentaris comprova d'ofici el compliment dels requisits per accedir als ajuts, d'acord amb la documentació aportada amb la sol·licitud, i la informació disponible en les bases de dades i registres.
A aquests efectes l'entitat autoritzada ha de facilitar tota la informació complementària que els sigui requerida pel Departament.
8.2 L'entitat autoritzada, per rebre l'import de les subvencions, ha d'estar al corrent de les obligacions amb l'Administració tributària i de la Seguretat Social en el moment que es realitzin les comprovacions corresponents amb l'Agència Estatal d'Administració Tributària i la Tresoreria General de la Seguretat Social, així com no tenir deutes de cap mena amb la Generalitat de Catalunya.
8.3 L'entitat autoritzada està obligada a facilitar tota la informació que els sigui requerida per la Intervenció General de la Generalitat, la Sindicatura de Comptes o altres òrgans competents, d'acord amb el que estableix el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
8.4 D'acord amb el que estableix l'article 15.2 de la Llei 19/2014, del 29 de desembre, de transparència, accés a la informació pública i bon govern, l'entitat beneficiaria de l'ajut ha de comunicar al DARP la informació relativa a les retribucions dels seus òrgans de direcció o administració, a l'efecte de fer-les públiques.
8.5 D'acord amb la documentació presentada, el Servei de Regulació de Mercats Agroalimentaris elevarà proposta de resolució al/a la director/a general d'Alimentació, Qualitat i Indústries Agroalimentàries, que emetrà la resolució corresponent.
8.6 La resolució de concessió es pot modificar en cas d'alteració de les condicions que en van determinar l'atorgament, siguin relatives a la persona beneficiària o com a conseqüència d'una decisió de l'Administració.
¿9 Invalidesa de la resolució de concessió i reintegrament de les quantitats percebudes indegudament
9.2 També és procedeix el reintegrament de les quantitats percebudes i l'exigència d'interès de demora, en els casos que estableix l'article 37 de la Llei 38/2003, general de subvencions, i l'article 99 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
9.3 Per a la recuperació dels imports pagats indegudament s'aplica el que preveu l'article 80 Reglament (UE) 1122/2009 de la Comissió, i subsidiàriament el que preveu el Decret legislatiu 3/2002, que aprova el Text refós de la Llei de finances públiques de Catalunya, de 24 de desembre, en matèria de revocació de l'ajut i procediment per al seu reintegrament, i la Llei 38/2003, de 17 de novembre, general de subvencions.
El Servei de Regulació de Mercats Agroalimentaris, mitjançant personal acreditat, realitzarà les inspeccions de control als centres educatius i a l'entitat autoritzada per garantir el compliment dels requisits dels ajuts regulats en aquestes bases, i verificarà la conformitat de la documentació lliurada, d'acord amb els requisits establerts a l'article 13 del Reglament 288/2009 de la Comissió i el pla de controls que s'estableixi.
¿11 Reduccions de l'ajut per a la promoció i subministrament de fruita i hortalisses a les escoles
Si la sol·licitud de pagament de l'ajut es presenta transcorregut el termini màxim de tres mesos establert a la convocatòria, tindrà dret a cobrar l'ajut, encara que estarà subjecta a una de les reduccions següents:
a) Un 5% si el retard és igual o inferior a un mes.
b) Un 10% si el retard és superior a un mes, però inferior a dos mesos.
c) Si s'ultrapassa en dos mesos el termini establert, l'ajut es reduirà en un 1% més per cada dia natural addicional.
¿12 Responsabilitats en l'aplicació del Pla de consum de fruita i hortalisses a les escoles
12.1 L'entitat autoritzada ha de desenvolupar la promoció i la distribució de la fruites i hortalisses d'acord amb el que s'estableixi al conveni corresponent, i a la normativa vigent amb relació a l'ajut a la distribució de fruita als nens i nenes en els centres educatius, en el marc del Pla de consum de fruita a les escoles, i ha de donar compliment a les instruccions emeses pel DARP.
L'entitat autoritzada és responsable de la seva actuació i dels treballs que desenvolupi, així com de l'actuació i dels treballs que portin a terme les seves filials o associats.
12.2 El centre educatiu és el responsable del compliment dels compromisos recollits a la sol·licitud d'adhesió voluntària al Pla de consum de fruita i hortalisses.
El règim sancionador aplicable a aquesta línia d'ajuts és el que preveuen el Decret legislatiu 3/2002, de 24 de desembre, la Llei 38/2003, de 17 de novembre, la Llei 30/1992, de 26 de novembre, i la Llei 26/2010, del 3 d'agost, sense perjudici de les especialitats que es puguin derivar de la normativa sectorial aplicable, i concretament les que es detallen a continuació.
D'acord amb l'article 9 del Reglament (CE) 288/2009 de la Comissió, en cas de comprovar la manca de compliment de condicions d'atorgament o de les obligacions contretes, es pot suspendre o retirar l'autorització de la persona sol·licitant autoritzada per a la concessió de l'ajut o excloure una escola com a participant, en funció de la gravetat de la infracció.
En cas de retirada, es pot tornar a concedir l'autorització, a petició del/de la interessat/ada, una vegada transcorregut un període mínim de dotze mesos.
La retirada de l'autorització o la seva suspensió no correspondrà en cas que la infracció s'hagi comès per causa de força major o l'òrgan gestor apreciï que no s'ha comès deliberadament o per negligència, així com tampoc s'imposarà si es considera, a judici de l'òrgan gestor, que la seva importància és menor.
Suposarà la suspensió de l'autorització, per un període d'un mes, l'entrega reiterada de producte sense complir els requisits de qualitat o la manca d'entrega de producte, així com la manca de reposició de producte en els casos anteriors, sense justificació.
També serà motiu de suspensió, pel mateix temps, l'incompliment reiterat de les altres obligacions establertes en aquesta Ordre, llevat de les citades al paràgraf següent.
En cas que els incompliments de qualitat s'hagin produït de forma deliberada es procedirà a la retirada de l'autorització.
També suposarà la retirada l'incompliment de l'obligació de facilitar la informació que li sigui requerida per l'òrgan gestor o pels òrgans de control, o l'impediment a la realització de les actuacions de comprovació i controls a les quals hagi de sotmetre's.
D'acord amb l'article 13.10 del Reglament (CE) 288/2009, en cas de frau o negligència greu atribuïda a la persona sol·licitant, aquesta, a més de retornar els imports pagats indegudament, ha d'abonar un import equivalent a la diferència entre l'import pagat inicialment i l'import al qual té dret.
Suposarà l'exclusió del centre educatiu del Pla de consum de fruita i hortalisses la manca reiterada d'entrega del producte als beneficiaris de l'ajut previstos a l'apartat 2 d'aquestes bases reguladores.
L'exclusió serà per a la resta del curs escolar.
Si l'Administració comprova la inexactitud o falsedat de les dades declarades, aquest fet comporta, amb la audiència prèvia a la persona interessada, deixar sense efecte el tràmit corresponent.
Si aquesta conducta està tipificada com a infracció per la legislació aplicable, dóna lloc a la incoació de l'oportú expedient sancionador.
Tramitació telemàtica de les sol·licituds de centres educatius
Les sol·licituds del centres educatius per participar en la convocatòria pública d'adhesió al Pla de consum de fruita i hortalisses a les escoles s'han de presentar per mitjans electrònics a través de la seu electrònica corporativa de la Generalitat de Catalunya, corresponent a l'adreça electrònica de referència https://seu.gencat.cat/, accessible directament, així com a través del portal d'Internet http://www.gencat.cat/agricultura/ajuts/.
2.1 Les sol·licituds realitzades per mitjans electrònics es consideren presentades davant l'Administració quan s'enregistrin en el Registre electrònic corporatiu de la Generalitat de Catalunya, S.
2.2 El Registre electrònic corporatiu de la Generalitat (S ) emet de manera automàtica el corresponent rebut de presentació, que consisteix en una còpia autenticada de la sol·licitud, i que inclou la data i hora de presentació i el número de registre d'entrada.
3.1 La presentació de sol·licituds a través dels mitjans electrònics establerts a l'apartat 1 d'aquest annex es pot fer tots els dies de l'any durant les vint-i-quatre hores del dia, en els termes d'aquesta convocatòria.
3.2 El Registre electrònic corporatiu de la Generalitat de Catalunya, S, es regeix, a l'efecte de còmput de terminis imputables, per la data i l'hora oficial de la seu electrònica corporativa d'accés al Registre.
La recepció en un dia inhàbil s'entén efectuada el primer dia hàbil següent.
4.1 D'acord amb el que estableix l'article 3.9 de la Llei 59/2003, de 19 de desembre, de signatura electrònica, el DARP reconeix la validesa i l'eficàcia de les sol·licituds presentades electrònicament.
4.2 L'entitat interessada pot acreditar la presentació de la sol·licitud aportant la confirmació de la recepció de la sol·licitud de la tramitació electrònica, que ha d'incorporar, en tot cas, el número de registre d'entrada, i la data i l'hora de presentació al Registre telemàtic corporatiu de la Generalitat de Catalunya, S.